Björgunarsveitir lögðu af stað með bílana frá Reykjavík og Akranesi í gærkvöldi . Mynd / landsbjörg Staðan á björgunarsveitunum nú í morgunsárið er nokkuð góð , að sögn Davíðs Más Björgvinssonar , upplýsingafulltrúa Landsbjargar . Engin verkefni tengd veðri hafa borist sveitunum í nótt eða það sem af er morgni , að undanskildum einum bíl sem festist í snjó á Vestfjörðum upp úr miðnætti . Þá segir Davíð að mjög vel hafi gengið að ferja þrjá snjóbíla norður en björgunarsveitir lögðu af stað með bílana frá Reykjavík og Akranesi í gærkvöldi . Bílarnir eru nú staðsettir á Hvammstanga , Skagaströnd og í Hrútafirði . „ Það fór mannskapur með bílunum af suðvesturhorninu og þeir eru bara til taks , í viðbragðsstöðu og bíða átekta , “ segir Davíð . „ Að öðru leyti er bara rólegt . Það eru allir vel undirbúnir , gærdagurinn var nýttur vel . “ Búist er við miklum röskunum á þjónustu víða á landinu í dag . Vegalokanir eru áætlaðar víða á landinu og millilandaflugi hefur í mörgum tilvikum verið aflýst síðdegis . Þá fellur skólahald víða niður eða verður skert þegar líða tekur á daginn . Fylgjast má með aftakaveðrinu í veðurvakt Vísis í dag .